  Наталья Тетерина 2018-тӥ арын 10-тӥ толшорысен Удмуртиысь Камбарка ёросысь Кам но Буй шуръёс вамен выжъёс вылтӥ ветлон тарифъёс воштӥськозы. Со сярысь ӵектослэн операторезлэн — ООО «Региональная Инвестиционная Компаниялэн»пресс-службаез ивортэ. Озьыен, 2017-тӥ арысь шуркынмонэн ӵошатыса, тарифъя 4 номеро группаысь транспортлы (куинь осен грузовикъёс, туристъёслы чаклам но карысь каре ветлӥсь автобусъёс) выжтон дун будоз. Кам вамен выж вылтӥ ветлон 1 150 манетысен 1 200 манетозь йылоз, Буй вамен выж вылтӥ — 750 манетысен 800 манетозь. Нош кыкез ик выжъёс вамен потон понна дун та группаысь транспорт понна 700 манетлы пичиялоз — 1 900-ысен 1 200 манетозь. Озьы ик пичи машинаен (тарифъя 1 номеро группа) ветлӥсьёс понна дунъёс будозы: Буй вамен выж вылтӥ 100 манетысен 150-озь, нош кыкез ик выжъёс вылтӥ потон понна — 350-ысен 400 манетозь. Тарифъя мукет группаосъя но зонаосъя воштӥськонъёс уз луэ. Тодэ вайытом, та дыре выж вамен уй-нуналаз 1 800 пала машинаос ортчо, со концессионной тупанкылын пусъем лыдлэсь (уй-нуналаз 3 сюрс автомобиль) трослы ӧжытгес. Концессионерлэсь коньдон ыштэмзэ пичиятон понна Удмуртилэн кивалтэтэз тупанкылэ пыртыны чаклам воштонъёсты умоен лыдъяз. Выльдэм тупанкылъя, выжез уже кутон дыръя утет (страхование) сярысь огкылъя банклэн гарантиезлэн быдӟалаез 5 ар ӵоже уз вошъяськы. Озьы ик концессие ӵектэм воштӥськонъёсы выжъёс вылтӥ потан тарифез пӧртэм дыръёсы вошъяны луонлык пыртэмын. Соку дунъёсты арлэн вакытъёсызъя транспортлэн лыдызъя чаляк тупатыны луоз. Тодэ вайытом, Кам шур вамен выж вылтӥ ужан мынон-ветлонэз 2016-тӥ арын шуркынмонлэн кутсконаз усьтӥзы. 2017-тӥ арын 26-тӥ гудырикошконозь автомобилистъёс со вамен дунтэк ветлӥзы. Выж концессионной тупанкылъя кун но ужбергатон ласянь валче ужан амалъя пуктэмын. Тегъёс: Авто Камбарка дунъёснотарифъёс Удмуртия автомашинаос Камваменвыж  